บจ.กำไรหด52%ปลายปี
ปี 2554 บจ.โกยกำไร 6.25 แสนล้านบาท โตขึ้น 4.3% จากปี 2553 ส่วนไตรมาส 4 หดแรง 52% จากผลน้ำท่วม
6 มี.ค. 2555

ปี 2554 บจ.โกยกำไร 6.25 แสนล้านบาท โตขึ้น 4.3% จากปี 2553 ส่วนไตรมาส 4 หดแรง 52% จากผลน้ำท่วม
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า ในปี 2554 บริษัทจดทะเบียน (บจ.) ใน ตลท.จำนวน 461 บริษัท มีกำไรสุทธิทั้งสิ้น 625,362 ล้านบาท เพิ่มขึ้น 4.3% จากปีก่อน ซึ่งมีกำไรรวม 599,598 ล้านบาท และมียอดขายรวม 9,104,317 ล้านบาท เพิ่มขึ้น 22.23% 
“เฉพาะไตรมาส 4 ปี 2554 ที่เกิดเหตุการณ์อุทกภัย บจ.มีกำไรสุทธิรวม 71,459 ล้านบาท ลดลง 52.91% จากงวดเดียวกันของปีก่อน” นายจรัมพร กล่าว




ทางด้านบริษัทหลักทรัพย์ (บล.) เอเซีย พลัส เปิดเผยผลการศึกษาข้อมูลของ 171 บริษัท พบว่าหุ้นส่วนใหญ่เริ่มแพงแล้วโดยราคาหุ้นในตลาดสูงเกินกว่ามูลค่าที่เหมาะสม (Fair Value) หรือใกล้เคียงกับ Fair Value สัดส่วนราว 53% ของหุ้นที่ศึกษาทั้งหมด 
“ราคาหุ้นที่เกิน Fair Value มีสัดส่วน 33% และมีโอกาสขึ้นน้อยกว่า 10% สัดส่วน 20% ของหุ้นทั้งหมด ที่เหลือ 47% เป็นหุ้นที่มีโอกาสขึ้นมากกว่า 10%”
ในสถานการณ์นี้จึงน่าจะเป็นจังหวะทยอยลดน้ำหนักหุ้นที่ราคาเกิน Fair Value ได้แก่ บริษัท เอสโซ่ (ESSO) ธนาคารทหารไทย (TMB) ธนาคารกรุงไทย (KTB) ธนาคารกรุงศรีอยุธยา (BAY) บริษัท ห้างสรรพสินค้าโรบินสัน (ROBINS) บริษัท ปูนซีเมนต์นครหลวง (SCCC) บริษัท ไดนาสตี้เซรามิค (DCC) 
ด้านราคาปัจจุบันใกล้ Fair Value แล้ว คือบริษัทแลนด์แอนด์เฮ้าส์ (LH) บริษัท มั่นคงเคหะการ (MK) บริษัท แสนสิริ (SIRI) บริษัท แอล.พี.เอ็น.ดีเวลลอปเมนท์ (LPN) บริษัท การบินไทย (THAI) เป็นต้น 
สำหรับหุ้นที่แนะนำให้กลับมาทยอยสะสม ราคาตลาดยังต่ำกว่ามูลค่าพื้นฐาน โดยมีโอกาสขึ้นมากกว่า 10% คือบริษัท โทเทิ่ล แอ็คเซ็ส คอมมูนิเคชั่น (DTAC) บริษัท แอดวานซ์ อินโฟร์ เซอร์วิส (ADVANC) บริษัท ทุนธนชาต (TCAP) บริษัท ควอลิตี้เฮ้าส์ (QH) บริษัท ทิปโก้แอสฟัลท์ (TASCO) บริษัท สยามแม็คโคร (MAKRO) และธนาคารกรุงเทพ (BBL)
บล.ดีบีเอส วิคเคอร์ส (ประเทศไทย) ได้ปรับเพิ่มเป้าหมายดัชนีหุ้นจากเดิมที่มองว่าปีนี้อยู่ที่ 903-1,170 จุด เป็น 976-1,246 จุด โดยเพิ่มเป้าอัตราการเติบโตกำไรสุทธิของ บจ.จากเดิม 9.3% เป็น 13.5%
ด้านราคาสินทรัพย์เสี่ยงทั่วโลกปรับตัวลง เมื่อวันที่ 5 มี.ค. 2555 เช่น ทองคำลงไปซื้อขายต่ำกว่า 1,700 เหรียญสหรัฐต่อออนซ์ สาเหตุหนึ่งเกิดจากราคาปรับตัวขึ้นมารับข่าวดี และตลาดตกใจกับการปรับลดเป้าหมายอัตราการเติบโตทางเศรษฐกิจของจีนในปีนี้ลงเหลือเพียง 7.5% ไม่ถึง 8% อย่างที่คาดก่อนหน้านี้ ส่งผลให้ตลาดหุ้นเอเชีย-ยุโรปแดงเถือก ดัชนีหุ้นไทยร่วง 7.20 จุด ปิดที่ 1,157.95 จุด ด้วยมูลค่าการซื้อขายเบาบาง 25,238.99 ล้านบาท แต่นักลงทุนต่างชาติยังคงซื้อสุทธิ 1,833 ล้านบาท ซึ่งแนวโน้มวันนี้ยังมีโอกาสอ่อนตัวลงต่อเนื่อง